# Poriadok pre riešenie sporov Slovenskej Federácie Pétanque

# Článok 1

# Základné ustanovenia

1. Slovenská federácia pétanque (ďalej len “SFP”) je oprávnená v súlade s osobitným predpisom[[1]](#footnote-1) rozhodovať spory nad osobami s jeho príslušnosťou, a to spory, ktoré vznikajú v súvislosti so športovou činnosťou SFP a osôb s jej príslušnosťou, preskúmavať rozhodnutia orgánov športových organizácií s príslušnosťou k SFP a preskúmavať súlad predpisov športových organizácií s príslušnosťou k SFP a stanovami SFP v časti, ktorá je pre športové organizácie záväzná.
2. Tento poriadok na riešenie sporov (ďalej aj iba „sporový poriadok“) upravuje konanie orgánu pre riešenie sporov SFP, ktorý spory rozhoduje.

# Článok 2

# Predmet a účel sporového konania

1. Predmetom sporového konania je náležité zistenie, objasnenie a spravodlivé posúdenie vzniknutého sporu. Orgán pre riešenie sporov SFP ako orgán, ktorý rozhoduje spory vykonáva svoju pôsobnosť v súlade s právnym poriadkom Slovenskej republiky, stanovami a predpismi SFP, predpismi C.M.S.B., F.I.P.J.P., C.E.P., predpismi a rozhodnutiami orgánov SFP a dbá na dodržiavanie zásad spravodlivého procesu.
2. Komisia pre riešenie sporov SFP (ďalej aj iba „KRS SFP“) dbá na to, aby v rozhodovaní o skutkovo a právne zhodných prípadoch alebo podobných prípadoch nevznikali neodôvodnené rozdiely.
3. Účelom konania je odstránenie sporu, ktorý vyplýva z ohrozenia alebo porušenia subjektívnych práv osôb s príslušnosťou k SFP.

# Článok 3

# Právomoc orgánu pre riešenie sporov SFP

1. KRS SFP je orgánom zabezpečenia spravodlivosti SFP s právomocou rozhodovať spory podľa bodu 2. tohto článku sporového poriadku.
2. Do právomoci KRS SFP patrí:
   1. Komisia je orgánom na riešenie sporov, ktorý má právomoc prerokúvať a rozhodovať spory medzi členmi SFP vyplývajúce zo zmluvných vzťahov a z povinností uložených predpismi a rozhodnutiami SFP, ak tak ustanoví predpis SFP.
   2. Komisia má právomoc prerokúvať a rozhodovať aj majetkové spory vyplývajúce zo zmluvných vzťahov s medzinárodným prvkom, ak medzi zmluvnými stranami nebola uzatvorená rozhodcovská zmluva.
   3. Komisia má právomoc prerokúvať a rozhodovať aj spory vyplývajúce z porušenia predpisov SFP, C.M.S.B., F.I.P.J.P, C.E.P. alebo záväzných rozhodnutí SFP, C.M.S.B., F.I.P.J.P, C.E.P., ak tak ustanovuje osobitný predpis SFP, C.M.S.B., F.I.P.J.P, C.E.P.
   4. Komisia má právomoc preskúmavať súlad predpisov členov SFP s predpismi SFP, C.M.S.B., F.I.P.J.P, C.E.P.
   5. Komisia je oprávnená uložiť disciplinárne sankcie a opatrenia za porušenie predpisov SFP v súlade s osobitným predpisom SFP.
3. KRS SFP vykonáva pôsobnosť podľa bodu 2. tohto poriadku na základe a v súlade s predpismi SFP a/alebo športovej organizácie, ktorá má príslušnosť k SFP, medzinárodnými športovými pravidlami, pravidlami súťaže a rozhodnutiami pri dodržiavaní zásad spravodlivého procesu.
4. KRS SFP nemôže rozhodovať spory, ktoré sa týkajú osoby, ktorá nemá príslušnosť k SFP.
5. KRS SFP nemôže začať vo veci konať, ak sa v tej istej veci začalo, prebieha alebo sa právoplatne skončilo konanie na inom orgáne príslušnom vo veci konať (napr. orgán SFP, alebo súd, rozhodcovský súd, správny orgán a pod.).

# Článok 4

# Zloženie a spôsob rozhodovania orgánu pre riešenie sporov SFP

1. KRS SFP je tvorený predsedom a 2 členmi v súlade so stanovami SFP. Predsedu volí a odvoláva VZ SFP a členov menuje PSFP a odvoláva VZ SFP. Funkčné obdobie KRS SFP je trojročné.
2. KRS SFP rozhoduje uznesením a je spôsobilý uznášať sa, ak je prítomná nadpolovičná väčšina jeho členov, pričom na prijatie rozhodnutia je potrebná nadpolovičná väčšina prítomných členov.
3. KRS SFP pri výkone svojej právomoci aplikuje predpisy SFP a/alebo predpisy športovej organizácie s príslušnosťou k SFP a je povinný rešpektovať právny poriadok Slovenskej republiky.

**Článok 5 Forma konania**

1. Konanie pred KRS SFP je písomné.
2. KRS SFP môže rozhodnúť o nariadení ústneho pojednávania, ak je to potrebné a vhodné s ohľadom k priebehu konania alebo okolnostiam prípadu, najmä ak predložené písomnosti považuje za nedostačujúce pre rozhodnutie.

# Článok 6

# Začatie konania

1. KRS SFP začne konanie na základe podania navrhovateľa, t.j. podania návrhu. Navrhovateľom môže byť orgán SFP, klub alebo fyzická osoba s príslušnosťou k SFP, ktorá/é sú podľa predpisov SFP a/alebo športovej organizácie oprávnené podať návrh.
2. Ak KRS SFP zistí, že prerokovanie veci je v pôsobnosti iného orgánu SFP bezodkladne postúpi vec orgánu príslušnému na prerokovanie veci a postúpenie veci oznámi všetkým dotknutým osobám.
3. Ak KRS SFP zistí, že vec nespadá do jeho právomoci podľa čl. 3 tohto sporového poriadku odkáže dotknutú osobu na podanie na súd alebo orgán verejnej správy, ktoré sú oprávnené vo veci konať a rozhodnúť.
4. Podanie pre začatie konania musí obsahovať:
   1. uvedenie, komu je podanie určené,
   2. uvedenie toho, kto podanie robí, ak je navrhovateľom fyzická osoba uvedenie:

mena, priezviska, dátumu narodenia a bydliska, vrátane identifikácie členského vzťahu k SFP (t.j. číslo členského alebo licenčného preukazu) a ak je navrhovateľom právnická osoba uvedenie: obchodného mena/názvu, sídla, IČO, vrátane identifikácie členského vzťahu k SFP, ak je navrhovateľom orgán SFP alebo orgán športovej organizácie s príslušnosťou k SFP jeho identifikácia,

* 1. uvedenie toho, proti komu návrh smeruje, u fyzickej osoby uvedenie: mena, priezviska, dátumu narodenia a bydliska a u právnickej osoby uvedenie: obchodného mena/názvu, sídla, IČO, v prípade orgánu SFP alebo orgánu športovej organizácie s príslušnosťou k SFP jeho identifikácia,
  2. uvedenie akej veci sa týka, s odkazom na príslušný predpis SFP alebo predpis športovej organizácie s príslušnosťou k SFP, ktorý zakladá právomoc KRS SFP,
  3. čo sa podaním sleduje, resp. žiada,
  4. dátum a podpis navrhovateľa.

1. Podanie musí byť písomné a musí byť doručené SFP, a to KRS SFP, osobne alebo poštou. Spolu s návrhom je navrhovateľ povinný preložiť aj všetky potrebné podklady a dôkazy, ktorými preukazuje svoje tvrdenia a nároky. Návrh a jeho prílohy musia byť podané v takom počte vyhotovení, aby jedno vyhotovenie ostalo KRS SFP a ostatné mohli byť doručené všetkým osobám, proti ktorým návrh smeruje.
2. Spolu s podaním je navrhovateľ povinný zaplatiť poplatok za návrh vo výške 20 EUR.
3. Ak obsah podania nezodpovedá predchádzajúcim bodom 4. a 5. tohto poriadku, KRS SFP si vyžiada od navrhovateľa doplnenie návrhu alebo jeho príloh. V prípade, že podanie nebude riadne doplnené, KRS SFP konanie zastaví.
4. KRS SFP konanie zastaví tiež v prípade, že navrhovateľ nezaplatil poplatok podľa bodu 6. tohto článku.
5. Navrhovateľ je oprávnený až do vydania rozhodnutia vo veci zobrať podanie späť v celom rozsahu alebo aj v časti. V takom prípade KRS SFP konanie v rozsahu späťvzatia zastaví a uloží navrhovateľovi nahradiť tie trovy konania, ktoré do toho času vznikli, a to aj trovy druhej strany. Pokiaľ späťvzatie podania navrhovateľ vykonal v dôsledku zmeny vyvolanej u protistrany, t.j. že protistrana vykonala nápravu vo veci, KRS SFP neprizná náhradu trov žiadnemu z účastníkov konania.

# Článok 7

# Účastníci konania

1. Účastníkom konania je vždy navrhovateľ a osoba, proti ktorej podanie - návrh smeruje.
2. V prípade, ak KRS SFP preskúmava rozhodnutia podľa čl. 3, bodu 2.2. tohto poriadku účastníkom konania je navrhovateľ a orgán, ktorého rozhodnutie sa preskúmava v zastúpení predsedu tohto orgánu, príp. ním splnomocneného člena dotknutého orgánu.
3. Ak KRS SFP rozhoduje o súlade predpisov športových organizácií s príslušnosťou k SFP a stanovami SFP v časti, ktorá je pre tieto športové organizácie záväzná podľa čl. 3, bodu 2.1. tohto poriadku, tak účastníkmi konania sú navrhovateľ a dotknutá športová organizácia.
4. V prípade, ak KRS SFP rozhoduje o veciach podľa čl. 3 bodu 2.5. účastníkom konania je účastník alebo účastníci prvostupňového disciplinárneho konania v zmysle disciplinárneho poriadku SFP.

# Článok 8

# Priebeh konania

1. V konaní KRS SFP postupuje nestranne a nezávisle tak, aby boli náležite zistené všetky skutkové okolnosti, a aby boli dodržané zásady spravodlivosti, základných práv a slobôd fyzických osôb a práv a oprávnených záujmov právnických osôb.
2. Po obdržaní podania, ktoré spĺňa náležitosti podľa čl. 6, bodov 4., 5. a 6. tohto poriadku KRS SFP zašle osobám, proti ktorým návrh smeruje, návrh a jeho prílohy a zároveň vyzve účastníkov, aby sa k podaniu písomne vyjadrili v lehote, ktorá nesmie byť kratšia ako 7 dní.
3. V prípade, že KRS SFP nebude v stanovenej lehote doručené vyjadrenie podľa predchádzajúceho bodu, rozhodne na základe tvrdení a dôkazov uvedených v návrhu.
4. Zasadnutie KRS SFP je neverejné, s výnimkami určenými týmto sporovým poriadkom.
5. Pre riadne objasnenie okolností veci je KRS SFP oprávnená vyžiadať si stanovisko iného orgánu SFP alebo orgánu športovej organizácie s príslušnosťou k SFP a vyžiadať si písomné dokumenty, správy alebo iné dôkazy od členov SFP, príp. prizvať na rokovanie osoby, ktoré môžu poskytnúť dôležité informácie.
6. Ak KRS SFP nariadil ústne pojednávanie, je účastník povinný zúčastniť sa na tomto konaní pod hrozbou poriadkovej pokuty.
7. Športový klub alebo iný člen SFP, s ktorým je účastník konania v členskom, zamestnaneckom alebo inom zmluvnom vzťahu, je povinný umožniť účastníkovi konania účasť na tomto sporovom konaní a poskytnúť k tomu potrebnú súčinnosť.
8. Náklady účasti osôb na konaní podľa predchádzajúcich bodov znášajú tieto osoby, ak ďalej nie je ustanovené inak alebo ak v predpisoch SFP nie je uvedené inak.

# Článok 9

# Dokazovanie

1. Za dôkaz môžu slúžiť všetky prostriedky, ktorými možno zistiť stav veci, najmä listiny, obhliadky, správy a vyjadrenia orgánov SFP, ale aj vyjadrenia iných orgánov, výsluchy svedkov, znalecký posudok, či výsluch účastníkov.
2. O vykonaní dôkazov, ktoré navrhnú účastníci rozhoduje KRS SFP.
3. Vykonané dôkazy hodnotí KRS SFP podľa svojej úvahy, každý dôkaz jednotlivo a všetky dôkazy v ich vzájomnej súvislosti.
4. KRS SFP môže ustanoviť znalca, ak rozhodnutie závisí od posúdenia skutočností, na ktoré sú potrebné odborné znalosti.
5. Ak účastník konania nepredloží listiny alebo iné dôkazné prostriedky v lehote, ktorú mu určil KRS SFP, pokračuje KRS SFP v konaní a rozhodnutie vydá na základe dôkazov, ktoré mu boli predložené.

# Článok 10

# Pokuty

1. Osobe s príslušnosťou k SFP, ktorá napriek predchádzajúcemu napomenutiu akýmkoľvek spôsobom marí konanie, napr. tým, že sa nedostaví bez ospravedlnenia pred KRS SFP alebo nevyhovie výzve podľa tohto poriadku, môže KRS SFP uložiť poriadkovú pokutu, a to ak ide o fyzickú osobu až do výšky 200,- eur a ak ide o právnickú osobu až do výšky 500,- eur.
2. Na možnosť uloženia poriadkovej pokuty musí byť dotknutá osoba vopred upozornená.

# Článok 11

# Rozhodnutie vo veci

1. Po objasnení všetkých okolností veci KRS SFP rozhodne. KRS SFP nemôže rozhodnúť o veci, ktorá nebola predmetom návrhu a ani nemôže priznať navrhovateľovi viac ako žiadal.
2. Ak KRS SFP zistí, že návrh nie je dôvodný, návrh zamietne.
3. Ak KRS SFP zistí, že návrh je dôvodný rozhodne a vždy však musí mať rozhodnutie oporu a musí byť v súlade s predpisom SFP alebo predpisom športovej organizácie s príslušnosťou k SFP, ktorý zakladá právomoc KRS SFP vo veci rozhodnúť.
4. Rozhodnutie obsahuje
   1. názov orgánu, ktorý rozhodnutie vydal,
   2. označenie účastníkov, a to v rozsahu u fyzickej osoby: meno a priezvisko, dátum narodenia, trvalý pobyt a u právnickej osoby: obchodné meno/názov, sídlo, IČO,
   3. výrok v súlade s bodom 3. tohto článku poriadku,
   4. odkaz/označenie tých ustanovení predpisov SFP alebo športovej organizácie s príslušnosťou k SFP, z ktorých KRS SFP vychádzal, ktoré aplikoval a použil pre konkrétny prípad,
   5. odôvodnenie spočívajúce v popise zisteného skutkového a právneho stavu, ďalej ktoré skutočnosti KRS SFP považuje vo veci za preukázané a ktoré nie, z ktorých dôkazov KRS SFP vychádzal, a akými úvahami sa pri hodnotení dôkazov riadil a ako vec posúdil.
   6. dátum vydania rozhodnutia a podpis predsedu KRS SFP.
5. Rozhodnutie KRS SFP sa doručuje poštou do vlastných rúk alebo do elektronickej schránky účastníka.

# Článok 12

# Dokumentácia konania

1. Z rokovaní KRS SFP sa vyhotovuje zápis, ktorý má náležitosti určené osobitným predpisom[[2]](#footnote-2). Všetky pozvánky, programy, prezenčné listiny, zápisnice zo zasadnutia a rozhodnutia sa zverejňujú na webovom sídle SFP a podľa osobitného predpisu na športovom portáli.[[3]](#footnote-3)

# Článok 13

# Záverečné ustanovenia

1. Ak sa niektoré ustanovenie tohto sporového poriadku alebo jeho časť ukáže ako neplatné alebo neúčinné alebo v rozpore s právnym poriadkom Slovenskej republiky, uvedené nemá vplyv na ostatné ustanovenia, ktoré ostávajú platné a účinné aj naďalej v celom rozsahu.
2. V prípade, že sa niektoré ustanovenie tohto sporového poriadku dostane do rozporu s osobitným predpisom[[4]](#footnote-4) alebo jeho vykonávacím predpisom, takéto ustanovenie sa nepoužije a na miesto neho sa použije príslušné ustanovenie zákona alebo vykonávacieho predpisu.
3. Poriadok nadobúda účinnosť dňom jeho prijatia VZ SFP.
4. Tento sporový poriadok SFP bol prerokovaný a prijatý VZ SFP dňa

19.1.2019 v súlade so stanovami SFP a VZ SFP zo dňa 19.7.2018.

V Bratislave, dňa 19.1.2019

1. zák. č. 440/2015 Z.z. o športe a o zmene a doplnení niektorých zákonov [↑](#footnote-ref-1)
2. § 21 ods. 2 a 3 zák. č. 440/2015 Z.z. o športe a o zmene a doplnení niektorých zákonov [↑](#footnote-ref-2)
3. § 82 ods. 2 písm. f) zákona č. 440/2015 Z. z. o športe a o zmene a doplnení niektorých zákonov [↑](#footnote-ref-3)
4. zák. č. 440/2015 Z.z. o športe a o zmene a doplnení niektorých zákonov [↑](#footnote-ref-4)